বিরোধীদলীয় চিফ হুইপের ওপর পুলিশি হামলা : গত ৬ জুলাই বিরোধী দলের ডাকা হরতাল চলাকালে বিরোধীদলীয় চিফ হুইপ জয়নুল আবদিন ফারুকের ওপর পুলিশ নজিরবিহীন বর্বরোচিত হামলা চালায়। ঘটনার দিন পুলিশ কর্মকর্তা হারুন অর রশিদ ও বিপ্লব কুমারের নেতৃত্বে পুলিশ বিরোধীদলীয় চিফ হুইপ জয়নুল আবদিন ফারুকের ওপর নির্মম বর্বরতা চালায়। পুলিশ সদস্যরা একযোগে তাকে রাজপথে ফেলে লাঠিপেটা, বুট জুতা দিয়ে বুক, মুখ ও মাথায় লাথি-ঘুষি মারে। এতে তার মাথা থেকে ফিনকি দিয়ে রক্ত বের হলেও পুলিশের উন্মত্ততা কমেনি। পুলিশের এসি বিপ্লব কুমার সরকার অশ্রাব্য ভাষায় গালাগাল করেন। একপর্যায়ে এডিসি হারুন অর রশিদ পেছন থেকে জয়নুল আবদিন ফারুকের ওপর হামলা চালান। তাকে ধাক্কা মেরে রাস্তায় ফেলে দেন। এ সময় পুলিশ ফারুকের জামা খুলেও পেটায়। লাঠি দিয়ে তার নাক ও মাথা ফাটিয়ে দেয়। বিরোধীদলীয় চিফ হুইপকে পুলিশ বেধড়ক পিটিয়েই ক্ষান্ত হয়নি, বুট দিয়ে উপর্যুপরি লাথি মেরেছে। মারের আঘাতে তিনি একপর্যায়ে মাটিতে লুটিয়ে পড়েন। সংসদ অধিবেশন চলাকালে বিরোধীদলীয় চিফ হুইপের ওপর এ ধরনের হামলা নজিরবিহীন। বিষয়টি নিয়ে সংসদে উল্টো বিরোধীদলীয় চিফ হুইপের ওপর দোষ চাপানো হয়।